39. schôdza NR SR - 6.deň - B. popoludní
Dátum: 2025-09-17
Poslanec: Šrobová, Veronika (PS)
Druh vystúpenia: Vystúpenie v rozprave

Ďakujem veľmi pekne. Vážený pán predsedajúci, vážený pán minister, vážené kolegyne a kolegovia. Skutočne som si, som dúfala, že aspoň tentokrát budeme v Národnej rade rokovať o skutočnom konsolidačnom pláne, ktorý má šancu uzdraviť finančnú situáciu našej krajiny ... ===== Ďakujem veľmi pekne. Vážený pán predsedajúci, vážený pán minister, vážené kolegyne a kolegovia, skutočne som si, som dúfala, že aspoň tentokrát budeme v Národnej rade rokovať o skutočnom konsolidačnom pláne, ktorý má šancu uzdraviť finančnú situáciu našej krajiny, ale ak sa na návrh vlády Roberta Fica pozrieme bližšie, môžeme konštatovať jediné. Dostali sme len ďalší dôkaz, že táto vláda urobila z poctivých, pracovitých ľudí obyčajný bankomat a dokonca nám ten dôkaz dala sama vláda a minister v dôvodovej správe ku tzv. konsolidačným zákonom, miliardy, ktoré mali priniesť dve predošlé konsolidácie, sú nevedno kde, a preto treba opäť takto masívne konsolidovať, teda vybrať peniaze z občanov ako z bankomatu. Vláda rieši svoju dlhoročnú neschopnosť riadiť verejné financie a zabezpečovať tým ekonomický rast Slovenska tak, že ožobračuje tých, ktorí denne vstávajú do práce, odvádzajú dane a udržiavajú túto krajinu v chode. Namiesto spravodlivej a premyslenej konsolidácie vidíme frontálny útok na pracujúcich a aktívnych občanov. Vidíme pokračovanie drahoty, nárast chudoby a chaos a to preto, že vláda neurobila správne opatrenia včas. Keby vláda Roberta Fica, vláda odborníkov, začala s konsolidáciou verejných financií hneď po nástupe a rozumne, teda aj na strane výdavkov štátu, dnes by si ľudia na Slovensku nemuseli siahať na dno. Ale ministri a ministerky sa správali ako nákupné maniačky, nové ministerstvo, historicky najviac štátnych tajomníkov, predražené tendre, utajené nákupy, luxusné tryskáče, doživotná renta pre pána premiéra. A čerešničkou na tejto smutnej torte je dvojnásobné zvýšenie platov ministrov a premiéra. A teraz, kto to celé zaplatí? Nie oligarchovia, nie tí, ktorí si z tohto štátu urobili dojnú kravu, zaplatia to pracujúci, aktívni a poctiví ľudia zvýšenými odvodmi, vyšším daňovým zaťažením, nižšími čistými mzdami, zaplatia to samostatne zárobkovo činné osoby, ktorým sa berú daňové úľavy, skracujú daňové prázdniny a zvyšujú odvody. Zaplatia to aj tí, ktorí sa tešili na vyššiu minimálnu mzdu, lebo jej časť im okamžite zoberú vyššie odvody. Jednoducho prehlbovanie Ficovej chudoby v priamom prenose. Pán minister, ešte aj ten hazard ste mohli zdaniť ambicióznejšie alebo aspoň aby to čiastočne kompenzovalo účinky, ničivé účinky na slovenské rodiny, čo naozaj tomu nerozumiem, že prečo aspoň tam nevidíte nejaký, nejakú možnosť. Osobitne chcem upozorniť na ženy, mamy, matky samoživiteľky, mamy po materskej či rodičovskej dovolenke, tie hľadajú spôsob, ako zladiť starostlivosť o deti a prácu. V krajine, kde sa vláda tvári, že robí prorodinné opatrenia, by niečo také malo byť aj podporované. Práve takéto ženy sa často pre nedostatok flexibility v pracovných úväzkoch vydávajú na dráhu podnikania, stavajú sa napr. živnostníčkami. Podľa prieskumu portálu Akčné ženy sa tak rozhodne až 16 % z nich a to je dobré a v normálnej krajine by sme to mali podporovať, aby ich bolo ešte viac, pretože malí a strední podnikatelia sú nosnou kostrou našej ekonomiky, teda v normálnej krajine by mali byť. Ale čo robí táto vláda? Marí im ešte aj túto možnosť. A čo sa dá čakať od vlády, ktorej konanie napovedá, že o podnikateľskom prostredí ako nástroji zlepšovania ekonomiky zrejme nikdy nepočula. Pozrime sa ešte na jeden konkrétny príklad z prostredia slovenských rodín. Jednorodičovská rodina, je ich na Slovensku viac ako 190-tisíc. Už dnes žije polovica na hranici chudoby. 84 % týchto rodín vedú ženy matky, ktoré v priemere majú aj nižší príjem, často si berú menej kvalifikovanú prácu, aby mali istotu aspoň nejakého príjmu. Po vašej konsolidácii bude mať táto mama vyššie odvody, nižšiu čistú mzdu, drahšie služby a slabšiu, resp. žiadnu adresnú pomoc. Každá rodina sa stala bankomatom tejto vlády, ale tá jednorodičovská je tým najvyťaženejším bankomatom zo všetkých. Vážené kolegyne, vážení kolegovia, tento návrh konsolidácie nie je cestou k zdravým verejným financiám. Priznávate to sami v dôvodovej správe, ako sme sa dozvedeli dnes od kolegu Jakaba. Je to len ďalší dôkaz, že vláda nemá odvahu šetriť tam, kde treba, na svojich vlastných výdavkov, v predražených zákazkách, v neefektívnych a zbytočných nákupoch a na svojich platoch. Namiesto toho sa opäť obrátila na pracujúcich a povedala im zaplatíte to vy . Ja sa chcem obrátiť ešte na chvíľu na občanov tejto krajiny a naozaj ja chcem vám sľúbiť aj z tohto pultíka za mojich kolegov a kolegyne, že vám nenecháme zobrať si budúcnosť. Ďakujem. (Potlesk.)